‘DA kan nie besluit wie SAUK aanstel’Hlaudi Motsoeneng, hoof van korporatiewe sake by die SAUK, Donderdag buite die Wes-Kaapse hooggeregshof (24 November 2016). Foto: Catherine Rice/ANA Die SAUK se regspan het Donderdag in die Wes-Kaapse hooggeregshof aangevoer dat die DA nie die openbare uitsaaier kan voorsê wie om aan te stel nie. Adv. Stephan du Toit het namens die SAUK opgetree op die tweede dag van die aanhoor van die aansoek wat deur die DA ingedien is om Hlaudi Motsoeneng, hoof van korporatiewe sake by die SAUK, uit sy pos te verwyder. Die DA versoek ook dat die bevindinge van die dissiplinêre ondersoek na Motsoeneng se bevoegdheid om sy vorige pos as bedryfshoof van die openbare uitsaaier te beklee, tersyde gestel word. Volgens die DA moet Motsoeneng nie toegelaat word om enige senior posisie by die SAUK te beklee nie. Hulle beskryf hom as ŉ bedreiging vir Suid-Afrika se demokrasie. Du Toit het Donderdag aangevoer dat die SAUK ŉ dilemma in die gesig staar omdat die openbare beskermer (OB) se bevindinge in haar ondersoek na Motsoeneng “onveranderlik is”, maar Motsoeneng steeds geregtig is op ŉ regverdige dissiplinêre verhoor. Hy het aangevoer dat ŉ dissiplinêre verhoor nie kan begin met ŉ skuldigbevinding nie omdat dit onregverdig sal wees. Thuli Madonsela, die voormalige OB, het in 2014 bevind dat Motsoeneng oneerlik was en ŉ wanvoorstelling van sy matriekkwalifikasies gegee het, onregmatig sy eie salaris verhoog het, onregmatig senior personeellede by die SAUK afgedank het en sy magte misbruik het. Die regstellende stappe wat sy in haar verslag aanbeveel het, was dat die SAUK ŉ dissiplinêre verhoor teen Motsoeneng hou. Hlaudi Motsoeneng, hoof van korporatiewe sake by die SAUK, en sy ondersteuners Donderdag buite die Wes-Kaapse hooggeregshof (24 November 2016). Foto: Catherine Rice/ANA Adv. Anton Katz, die DA se regsverteenwoordiger, het Woensdag gesê die dissiplinêre verhoor wat teen Motsoeneng gehou was, was slegs ŉ “skynvertoning”. “Dit is ŉ stryd vir geregtigheid dié, nie om stemme in die volgende verkiesing te wen nie. Wanneer dit kom by sake van geregtigheid, is die howe verplig om in te tree,” het Katz gesê. Motsoeneng is in September oorgeplaas van sy pos as bedryfshoof van die SAUK na hoof van korporatiewe sake by die uitsaaier nadat die appèlhof ŉ hooggeregshofbevinding bevestig het dat sy aanstelling as bedryfshoof “irrasioneel” was en tersyde gestel moet word. Hy het ŉ vyfjaarkontrak gekry in sy aanstelling as hoof van korporatiewe sake. Katz het gesê dit is bloot ŉ nuwe kontrak met Motsoeneng se ou salaris en dus dieselfde kwessie wat nou al twee en ŉ half jaar lank voor die hof is. Du Toit het egter Donderdag bevraagteken op watter gronde die DA kan besluit wie by die SAUK aangestel kan word. Regter Owen Rogers wat saam met regter Andre le Grange die aansoek aanhoor, het aan Du Toit gevra: “So, die hof is magteloos om hieroor te besluit?” Du Toit het geantwoord met ŉ besliste “ja”. Du Toit het gesê Motsoeneng se aanstelling was ŉ sakebesluit en die hof kan nie ŉ werknemer afdank nie. Hy het ook gesê die openbare uitsaaier beskou Motsoeneng as ŉ aanwins en die SAUK moet toegelaat word om sy eie sake te bestuur soos hy goeddink. “Die feit dat sy aandeelhouer die staat is, beteken nie dit is nie ŉ onafhanklike entiteit nie.” Hy het verder gesê die SAUK het ingestem daar is gronde vir ŉ hersiening van die dissiplinêre verhoor en daarom is die DA se hofaansoek “wraaksugtig”. Motsoeneng se ondersteuners het buite die hof saamgedrom en “hands off Hlaudi” gedreunsing. Motsoeneng het nie die skare toegespreek toe hy die hof verlaat het nie, maar is vergesel van ŉ ondersteuner wat aan die betogers gesê het hy waardeer hul ondersteuning. Die hof het Donderdag sy uitspraak voorbehou.